PKP fasa kedua tempoh kritikal
KUALA LUMPUR:
Perintah Kawalan Pergerakan (PKP) yang memasuki fasa kedua bermula semalam
menjadi   
tempoh kritikal   
buat rakyat Malaysia dalam menentukan usaha memutuskan rantaian
jangkitan wabak Covid-19, berjaya ataupun sebaliknya.  Keberkesanannya, sudah
pasti antara lain bergantung   
kepada tahap disiplin tinggi rakyat untuk mematuhi PKP dalam usaha
membendung gelombang pandemik itu yang kini menyaksikan rakyat terus ‘dirayu’    untuk duduk di rumah, kerap membasuh tangan
serta mengamalkan jarakan sosial yang ditetapkan. Walaupun tahap
pematuhan rakyat terhadap PKP melebihi 90 peratus, angka itu mungkin tidak
menggambarkan situasi sebenar secara keseluruhannya apabila masih terdapat
individu ditahan kerana ingkar arahan tersebut dengan memberi pelbagai alasan
tidak munasabah.  Dalam tempoh dua
minggu pelaksanaan PKP fasa pertama sejak 18 Mac, trend    jumlah kes positif baharu harian didapati
meningkat dan kadang kala mendatar, sementara    jumlah kes harian yang didiscaj dari wad
meningkat saban hari. Namun, melihat kepada
bilangan kes positif yang masih tinggi ini    menyebabkan kerajaan tiada pilihan selain
mengetatkan lagi prosedur operasi standard (SOP) pada fasa kedua pelaksanaan
PKP itu sehingga 14 April ini, terutamanya terhadap sekatan ke atas    kawalan masa dan pergerakan.  Ia menyaksikan semua
premis perniagaan yang menjual barangan keperluan harian    termasuk pasar raya serta stesen minyak
hanya dibenarkan beroperasi dari jam 8.00 pagi hingga 8.00 malam. Menteri Kanan
(Kluster Keselamatan) Datuk Seri Ismail Sabri Yaakob ketika menyatakan perkara
itu berkata   
gerai dan restoran serta perkhidmatan penghantaran makanan juga perlu
beroperasi pada waktu yang sama dalam tempoh fasa kedua itu. Berkuat kuasa
semalam, kerajaan menetapkan harga siling baharu bagi penutup hidung dan mulut
pada RM1.50 seunit.   
 Keseriusan kerajaan
membendung penularan wabak itu juga dapat dilihat apabila semua rakyat Malaysia
yang kembali dari luar negara perlu menjalani tempoh kuarantin selama 14 hari
di tempat khas yang ditetapkan oleh kerajaan berkuat kuasa 3 April ini.     Apa yang pasti,
tempoh 14 hari akan datang   
mungkin juga menjadi bayangan kepada persoalan sama ada bulan Ramadan
dan Hari Raya Aidilfitri tahun ini dapat disambut seperti biasa ataupun sebaliknya. Memetik kata-kata
Ismail Sabri: “Yang boleh memastikan tidak ada    PKP (fasa) ketiga, PKP (fasa) keempat dan    kita boleh berhari raya seperti biasa    adalah tuan-tuan dan puan-puan sendiri.

“Jika
kita terus mematuhi setiap arahan dan SOP 
yang dikeluarkan kerajaan, saya    percaya perkara tentang ketakutan kita untuk
sambungan PKP tersebut akan dapat    kita    diselesaikan.” – BERNAMA



 
See author's posts
